J. Vaľová, poslankyňa: (2009-02-12):
Ďalšiu vec by som chcela povedať ohľadom sociálnych podnikov. Bola som v Slovenskej televízii s kolegom poslancom, pánom Štefancom. Pretože tu padli viackrát slová: Viete, ako funguje sociálny podnik? No vieme. Ale pán Štefanec, ak dostal túto otázku, povedal, že nevie. Pán Janiš, vy viete, ako fungujú sociálne podniky? Bola by som veľmi rada, keby ste mi na to odpovedali a či vôbec viete, čím sa týchto osem podnikov zaoberá a či ste sa ako poslanec vôbec boli pozrieť v týchto podnikoch, že ich tu verejne kritizujete a pranierujete, rozprávate o niečom, o čom nemáte ani šajnu. (Potlesk.) Čiže, toto je moja odpoveď na to, že rozprávate stále o niečom, ako funguje, ako nefunguje. Nikto nedostal sto miliárd korún. Do sociálnych podnikov išli prvé zálohy desať miliónov korún, ktoré sa jednoducho budú zúčtovávať na základe, je to preddavok. Ak sa niečo kúpi, poviem hocičo, pero, čokoľvek a vy viete, je tam trojstupňová finančná kontrola, ukáže ako neoprávnený náklad, tento náklad nebude zaplatený. Čiže nevytýkajme tomu, že kto čo kúpil, alebo nekúpil. Sú to náklady, ktoré budú oprávnené a ktoré budú neoprávnené. A na to už sú iní, aby to posúdili a nie parlament. Na to sú odborné pracovné skupiny a nie my. Ďalej vám poviem, čo robia tieto sociálne podniky. Tieto sociálne podniky sa hlavne zameriavajú na krajinotvorbu. To znamená, že budú čistiť lesy urbariátov, budú čistiť lesy a budú spracovávať zdroje, ako sú drevoštiepka a pelepky. Pýtam sa vás, komu v tomto budú konkurovať, že vyčistia les. Myslíte si, že je toľko ľudí, ktorí chodia do lesa a zbierajú konáre? A takisto sa zaoberajú sociálnymi službami. Tak, pán Janiš, prosím vás pekne, príďte sa pozrieť na niektorý sociálny podnik, ako funguje, prečo funguje a nestojte tu a nekritizujte. Pretože mohli by ste potom kritizovať Francúzsko, kde tieto podniky sú od II. svetovej vojny. Mohli by ste kritizovať Taliansko, nech sa páči, kde je 7 tisíc sociálnych podnikov, ktoré sa osvedčili a osvedčili sa pre tých ľudí, ktorí sú na dedinách, ktorí žijú 40 km od mesta, kde ich stoja množstvo peňazí na cestovné. Sú to ľudia, ktorí sú nad päťdesiat rokov. Sú to ľudia s nízkym vzdelaním, ktorých je veľké percento v rade nezamestnanosti, a títo si nenájdu tak ľahko prácu. A práve preto, ak si pozriete – podporím pána Petráka –, ak si pozriete stránku ZMOS-u, pozrite si ju, čo píše ZMOS o sociálnych podnikoch. A na konci je veta – nemám to tu, ale ja to sem donesiem cez prestávku – na konci je veta: „ZMOS čaká, kedy štát zainvestuje do sociálnych podnikov a kedy štát vstúpi a bude lepšie financovať tieto podniky.“ Tak potom neviem, za koho rozprávate, pán Janiš, sám za seba alebo za svojich kamarátov? A ďalej vám chcem pripomenúť, že bol urobený poslanecký prieskum. Poslanecký prieskum nekonštatoval žiadne porušenie zákona. Všetci poslanci sa na ňom mohli zúčastniť a zúčastnili sa na ňom. A poslednú vetu, ktorú ešte chcem povedať. Nerozprávajme o mzdách, lebo tak, ako som minule povedala, takýto výkrik do tmy už bol povedaný, že manažéri a nebolo to na manažérov, ale bolo to na ľudí, ktorí školia, berú 1 200 korún za hodinu. My sme si vytiahli projekty z vašej éry, kde pani poslankyňa Radičová školila ľudí od 5 do 7 tisíc korún. Okamžite sa toto stratilo. Okamžite ten, kto s tým vyšiel, pani kolegyňa Sárközy okamžite s tým prestala. Pán Janiš, mám vám doniesť túto tabuľku cez prestávku? Ja vám ju donesiem. (Potlesk.) A čo sa stane s tými podnikmi? No tieto podniky podľa zmluvy musia byť 5 rokov udržateľné, či budú dostávať peniaze, alebo nebudú, pretože tie financie potom musia vrátiť. A to je zase, pán Janiš, o neznalosti, ktorú nemáte. A poslednú vetu, ktorú chcem povedať. Veď všetky tieto opatrenia, vrátane sociálnych podnikov, ktoré tu máte, schválila Rada pre hospodársku krízu. Máte tam aj svojich zástupcov, boli tam zamestnanci a zamestnávatelia. Tak to neprikladajte pani ministerke Tomanovej, že je to jej výmysel. Bolo to schválené Radou pre hospodársku krízu. Máte tam svojho zástupcu, nevyjadril sa k tomu. A tieto sociálne podniky, ak sa idú rozširovať, tak sa idú rozširovať pre starostov, idú sa rozširovať pre obce a nejdú sa rozširovať pre súkromné osoby. Tak vás prosím, to, čo je vo svete už zaužívané, a to, čo pomohlo ľuďom, tak ja si myslím, že to pomôže aj na Slovensku, pretože by sme sa mali poučiť od iných štátov v tom, čo je dobré. Takže potom jednoducho aj Francúzi, aj Taliani, aj všetci dookola robia veľmi zlé kroky. Ale ja si myslím, že ich robia dobre, tak ako sú tieto opatrenia. Ďakujem.